Nr. 2910/ AJOFM TM /05.06.2020

**Comunicat de presă**

**Informații utile absolvenților promoției 2020**

Agenţia Judeţeană pentru Ocuparea Forţei de Muncă Timiş oferă servicii de specialitate **abolvenților care se înregistrează în termen de 60 de zile** de la absolvire, la agențiile locale pentru ocuparea forței de muncă, din raza de domiciliu, în vederea medierii pentru încadrarea în muncă.

**Absolvenții de liceu promoția 2020** se pot prezenta pentru **înregistrarea ca persoană aflată în căutarea unui loc de muncă, ca etapă prealabilă și obligatorie** pentru obținerea indemnizației de șomaj, în intervalul **29 mai 2020 – 28 iulie 2020**.

Potrivit prevederilor legale, absolvenții trebuie să se prezinte la agențiile locale pentru ocuparea forței de muncă în termen de 60 de zile de la absolvire. În cazul absolvenţilor de liceu, **indiferent de promovarea sau nepromovarea examenului de bacalaureat**, **termenul de** **60 de zile începe pe 29 mai 2020**, având în vedere că, potrivit Ordinului nr 3191/20.02.2019 al Ministrului Educaţiei şi Cercetării Ştiinţifice, **"Cursurile claselor terminale din învăţământul liceal se încheie în data de 29 mai 2020".**

Dacă absolvenţii nu se prezintă în intervalul de 60 de zile de la absolvire **(29 mai–28 iulie 2020)**, ei au dreptul să se prezinte în continuare să se înregistreze ca persoane în căutarea unui loc de muncă, dar nu vor avea dreptul la indemnizaţie de şomaj, beneficiind de servicii de informare și consiliere profesională, mediere, formare profesională, etc.

Precizăm că aceste prevederi pentru absolvenţii de liceu sunt în concordanţă cu obligaţia instituţiilor de învăţământ de a elibera certificate de studii în termen de 15 zile de la data absolvirii (finalizării studiilor), ori până la acea dată rezultatele examenului de bacalaureat încă nu sunt cunoscute.

În cazul absolvenţilor de studii superioare, termenul de 60 de zile în interiorul căruia trebuie să se înregistreze la agenţiile de ocupare curge de la finalizarea studiilor anului terminal sau de la data promovării examenului de licenţă (dacă persoana promovează examenul de licenţă în termen de 12 luni de la finalizarea studiilor).

Având în vedere că nimeni nu are siguranţa promovării examenului de licenţă, sugerăm tuturor absolvenţilor de studii superioare cu domiciliul în judeţul Timiș să solicite adeverinţa de absolvire (chiar şi fără examenul de licenţă) imediat ce au finalizat cursurile şi să se înregistreze la sediul agenţiilor de ocupare cele mai apropiate (Timisoara, Lugoj, Sannicolau Mare, Deta, Jimbolia, Faget, Buzias) în interval de 60 de zile de la finalizarea cursurilor.

**Atenţie!!!** - Dacă examenul de licenţă nu este promovat în termen de 12 luni, iar absolventul nu **s-a înregistrat în termen de 60 de zile** de la finalizarea studiilor, atunci persoana în cauză **nu va mai avea dreptul la indemnizaţie de şomaj**, dar în schimb va putea să beneficieze de serviciile de stimulare a ocupării forţei de muncă şi de formare profesională gratuite dacă se înregistrează în evidenţă A.J.O.F.M. Timiș.

Absolvenții instituțiilor de învățământ și absolvenții școlilor speciale, în vârstă de minimum 16 ani, care în termen de 60 de zile de la absolvire se înregistrează la agențiile pentru ocuparea forței de muncă și in acest termen se angajează cu normă întreagă pentru o perioadă mai mare de 12 luni, beneficiază de o **primă de inserție** egală cu de 3 ori valoarea indicatorului social de referință în vigoare la data încadrării (3x500 = 1500lei). Plata se efectuează în doua tranșe: prima după incadrare și a doua dupa cele 12 luni.

Vă mulțumim pentru colaborare.

Compartiment Comunicare

Director executiv,

Marcel-Dumitru MICLĂU

Începând cu data de 25 mai 2018, Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul General privind Protecția Datelor - RGPD) este aplicat de toate statele Uniunii Europene.

ANOFM a stabilit măsuri tehnice și procedurale, pentru a proteja și pentru a asigura confidențialitatea, integritatea și accesibilitatea datelor dumneavoastră cu caracter personal. Vom preveni utilizarea sau accesul neautorizat şi încălcarea securității datelor cu caracter personal, în conformitate cu legislaţia în vigoare, iar în raportul de colaborare cu instituţia noastră, dumneavoastră aveţi obligaţia de a respecta prevederile Regulamentului (UE) 2016.